b'\n_START_ARTICLE_\nKai Manne B\xc3\xb6rje Siegbahn\n_START_SECTION_\n\xc5\xbdivljenje in delo\n_START_PARAGRAPH_\nSiegbahn je bil sin Manneja Siegbahna, nobelovega nagrajenca za fiziko leta 1924, in Karin (rojene H\xc3\xb6gbom). Njegov starej\xc5\xa1i brat Bo (1915\xe2\x80\x932008) je bil diplomat in politik._NEWLINE_Doktoriral je leta 1944 na Visoki \xc5\xa1oli v Stockholmu. Med letoma 1951 in 1954 je bil profesor na Kraljevem tehnolo\xc5\xa1kem in\xc5\xa1titutu, nato pa med letoma 1954 in 1984 profesor eksperimentalne fizike na Univerzi v Uppsali. Isto stolico je imel tudi njegov o\xc4\x8de._NEWLINE_V letu 1981 je skupaj z Bloembergnom in Schawlowom prejel Nobelovo nagrado za fiziko za svoj doprinos k razvoju elektronske spektroskopije z visoko lo\xc4\x8dljivostjo. Razvil je metodo za elektronsko spektroskopijo za kemijsko analizo (ESCA), ki se sedaj obi\xc4\x8dajno opisuje kot rentgenska fotoelektronska spektroskopija (XPS). Do svoje smrti je bil dejaven v \xc3\x85ngstr\xc3\xb6movem laboratoriju Univerze v Uppsali.'